ET Euroopa Liidu Teataja L 134/38

KOMISJONI OTSUS (EL) 2017/877,

16. mai 2017,

milles käsitletakse kavandatud kodanikualgatust „Let us reduce the wage and economic differences that tear the EU apart!“ („ELi lõhki rebivaid majanduslikke ja palgalõhesid tuleb vähendada!“)

(teatavaks tehtud numbri C(2017) 3382 all)

(Ainult ingliskeelne tekst on autentne)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,

ning arvestades järgmist:

(1) Kavandatud kodanikualgatuse „Let us reduce the wage and economic differences that tear the EU apart!“ teemaks on „õigusaktid, mis selgelt väljendavad ELi kavatsust kaotada liikmesriikide vahel palgalõhe ning mis selle eesmärgi saavutamiseks võimaldavad kõnealuste riikide vahel tõhusamat ühtekuuluvust“.

(2) Kavandatud kodanikualgatuse eesmärk on järgmine: „Märkimisväärse palgalõhe tõttu on töötajate liikumine ühesuunaline. Massilise väljarände tulemusena jäävad vähem soodsad liikmesriigid oma arengus veelgi enam maha. Rikkamad liikmesriigid tajuvad samal ajal töötajate massilist sissevoolu oma huvide rikkumisena, mis ELi lõhki rebib. EL peab selgelt väljendama oma kavatsust kaotada töötajate vaba liikumist mõjutav palgalõhe. Selle saavutamiseks vajab EL tõhusamat ühtekuuluvust, millega tagada oma ellujäämine.“

(3) Aluslepingute rakendamiseks võib õigusakte vastu võtta järgmistes valdkondades: — suuniste kohta, mida liikmesriigid tööhõivepoliitikat koostades arvesse võtavad; — seoses Euroopa Sotsiaalfondiga, mille eesmärk on kergendada töötajate värbamist, suurendada nende geograafilist ja ametialast liikuvust liidu piires ning soodustada nende kohanemist tööstuse muudatuste ja tootmissüsteemide muutumisega, seda eelkõige kutseõppe ja ümberõppe kaudu; — struktuurifondide ülesannete, prioriteetsete eesmärkide ja korralduse kindlaksmääramiseks, tingimusel et rahastatavad meetmed aitavad tugevdada liidu majanduslikku, sotsiaalset ja territoriaalset ühtekuuluvust.

(4) Liidu õigusakte, millega rakendatakse aluslepinguid liikmesriikide meetmete toetamiseks ja täiendamiseks, on muu hulgas võimalik vastu võtta järgmistes valdkondades: töötingimused; töötajate sotsiaalkindlustus ja sotsiaalkaitse; töötajate kaitse, kui nende tööleping lõpetatakse; töötajate teavitamine ja ärakuulamine; töötajate ja tööandjate huvide esindatus ja kollektiivne kaitse, sealhulgas ühine otsusetegemine; tööturult välja tõrjutud isikute integreerimine; sotsiaalse tõrjutuse vastu võitlemine ning sotsiaalkaitsesüsteemide moderniseerimine. Selliseid õigusakte ei või aga kohaldada tasustamise, ühinemisõiguse, streigiõiguse ega töösuluõiguse suhtes.

(5) Euroopa Liidu lepinguga (edaspidi „ELi leping“) on tugevdatud liidu kodakondsust ja veelgi tõhustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.

(6) Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.

(7) Nendel põhjustel on asjakohane arvata, et kavandatud kodanikualgatus ei ületa ilmselgelt komisjoni volitusi esitada liidu õigusakti ettepanekuid aluslepingute rakendamiseks vastavalt määruse artikli 4 lõike 2 punktile b.

(8) Kavandatud kodanikualgatus „Let us reduce the wage and economic differences that tear the EU apart!“ tuleks seetõttu registreerida. Toetusavaldusi kõnealusele kavandatud kodanikualgatusele tuleks aga koguda ainult niivõrd, kuivõrd selle eesmärk on, et komisjon esitaks liidu õigusaktide ettepanekud aluslepingute rakendamiseks põhjendustes 3 ja 4 osutatud kohaldamisala ulatuses,

ON VASTU VÕTNUD KÄESOLEVA OTSUSE:

Artikkel 1

1. Kavandatud kodanikualgatus „Let us reduce the wage and economic differences that tear the EU apart!“ on registreeritud.

2. Toetusavaldusi kõnealusele kavandatud kodanikualgatusele võib niivõrd, kui selle eesmärk on, et komisjon esitaks liidu õigusaktide ettepanekud aluslepingute rakendamiseks järgmistes valdkondades: töötingimused; töötajate sotsiaalkindlustus ja sotsiaalkaitse; töötajate kaitse, kui nende tööleping lõpetatakse; töötajate teavitamine ja ärakuulamine; töötajate ja tööandjate huvide esindatus ja kollektiivne kaitse, sealhulgas ühine otsusetegemine; tööturult välja tõrjutud isikute integreerimine; sotsiaalse tõrjutuse vastu võitlemine ning sotsiaalkaitsesüsteemide moderniseerimine, koguda aga ainult juhul, kui neid õigusakte ei kohaldata tasustamise, ühinemisõiguse, streigiõiguse või töösuluõiguse suhtes.

Artikkel 2

Käesolev otsus jõustub 22. mail 2017.

Artikkel 3

Käesolev otsus on adresseeritud kavandatud kodanikualgatuse „Let us reduce the wage and economic differences that tear the EU apart!“ korraldajatele (kodanike komitee liikmed), kelle kontaktisikuteks on Márton GYÖNGYÖSI ja Jaak MADISON.

Strasbourg, 16. mai 2017 Komisjoni nimel esimene asepresident Frans TIMMERMANS

(1) ELT L 65, 11.3.2011, lk 1.